ไฟแนนเชียลไดเจสต์
คณะกรรมการบริษัท มัลติแบกซ์ (MBAX) มีมติให้จ่ายเงินปันผลงวดระหว่างกาลให้แก่ผู้ถือหุ้นในอัตราหุ้นละ 0.10 บาท
5 ก.ย. 2555

MBAX จ่ายปันผล 10 สตางค์
คณะกรรมการบริษัท มัลติแบกซ์ (MBAX) มีมติให้จ่ายเงินปันผลงวดระหว่างกาลให้แก่ผู้ถือหุ้นในอัตราหุ้นละ 0.10 บาท โดยกำหนดวันปิดสมุดทะเบียนเพื่อรวบรวมรายชื่อผู้มีสิทธิได้รับเงินปันผลในวันที่ 20 ก.ย. 2555 และจ่ายเงินในวันที่ 28 ก.ย. 2555
กองทุน SSPF ขาดทุนลดเหลือ 60 ล.
กองทุนรวมอสังหาริมทรัพย์ศาลาแอทสาทร (SSPF) งวดปี สิ้นสุดวันที่ 30 มิ.ย. 2555 ขาดทุนสุทธิจำนวน 60.29 ล้านบาท ขาดทุนต่อหน่วย 0.361 บาท จากช่วงเดียวกันของปีก่อนขาดทุนสุทธิ 141.83 ล้านบาท ขาดทุนต่อหน่วย 0.8493 บาท 
TPOLY หวังธุรกิจใหม่เสริมรายได้
นายเจริญ จันทร์พลังศรี กรรมการผู้จัดการ บริษัท ไทยโพลีคอนส์ (TPOLY) เปิดเผยว่า รายได้ของบริษัทในปีนี้น่าจะได้ตามเป้าหมาย 3,000 ล้านบาท แม้ว่าในครึ่งแรกจะทำได้ 1,300 ล้านบาท แต่มีงานในมือจำนวน 4,600 ล้านบาท รับรู้ในช่วงครึ่งหลังของปีนี้กว่า 1,000 ล้านบาท รวมกับงานประมูลใหม่ ที่คาดว่าจะเข้ามาเพิ่มในช่วงครึ่งหลังของปีนี้ อีก 1,700 ล้านบาท ของมูลค่างานที่จะเข้าร่วมประมูล 2,500 ล้านบาท 
อัตรากำไรสุทธิไม่สามารถทำได้ที่ระดับ 3.5% ตามที่ตั้งเป้าหมายไว้ก่อนหน้านี้ เนื่องจากครึ่งแรกทำได้เพียง 0.77% เท่านั้น เป็นผลจากต้นทุนสูงขึ้นนับตั้งแต่น้ำท่วม และปีนี้ต้องเผชิญกับปัญหาค่าจ้าง 300 บาท แต่ยังมองว่ามีโอกาสจะเห็นอัตรากำไรสุทธิที่ระดับ 3% ได้อยู่ โดยอาศัยวิธีบริหารต้นทุน รวมถึงงานใหม่ในมือ บริษัทสามารถกำหนดราคาตามต้นทุนที่เพิ่มขึ้น
สำหรับธุรกิจพลังงานโรงไฟฟ้าชีวมวลแห่งแรก กำลังการผลิตระดับ 10 เมกะวัตต์ จะก่อสร้างแล้วเสร็จในเดือน ธ.ค.นี้ ซึ่งเร็วกว่ากำหนดเดิมเป็นเวลา 3 เดือน ช่วยลดต้นทุนและสามารถรับรู้รายได้และกำไรเข้ามาเร็วกว่าที่กำหนด และเป็นการรับรู้เต็มปีตลอดปี 2556
อิตาเลียนไทยคว้างาน 179 ล้าน
บริษัท อิตาเลียนไทย ดีเวล๊อปเมนต์ (ITD) แจ้งว่า เมื่อวันที่ 21 ส.ค. 2555 บริษัทได้ร่วมลงนามในสัญญาก่อสร้างกับมหาวิทยาลัยกรุงเทพ เพื่อดำเนินการก่อสร้างกำแพงคอนกรีตกันน้ำถาวรเฟส 2 ที่มหาวิทยาลัยกรุงเทพ วิทยาเขตรังสิต จ.ปทุมธานี มูลค่าโครงการ 179.62 ล้านบาท 
ลักษณะงานก่อสร้างประกอบด้วย จัดหาและติดตั้งกำแพงคอนกรีตกันน้ำถาวรรอบมหาวิทยาลัย จัดหาและติดตั้งคานคอนกรีตทับหลังกำแพงคอนกรีตกันน้ำถาวร และจัดหาและก่อสร้างคันดินถมหลังกำแพงคอนกรีตกันน้ำถาวร โดยระยะเวลาก่อสร้าง 112 วัน